Marián Mouriño Terrazo

Maria de los Angeles Mouriño Terrazo, ezaguna Marián Mouriño izenez (Madril, 1975eko maiatzaren 25a) enpresaria da, Galiziako Vigoko Real Club Celtako presidentea.

 Bizitza 
Mexikon bizi den Carlos Mouriño enpresari galiziarraren alaba da. 4 urte zituenean, familia Mexiko Hirira joan zen bizitzera eta 11 urterekin Campechera. 14 urte zituenean, Orlandora (Estatu Batuak) joan zen bigarren hezkuntza ikastera. Enpresak eta Administrazioa ikasi zituen Miamiko Unibertsitatean, eta erakunde berean Marketineko masterra egin zuen gero. Campechera itzuli zen urtebetez eta gero, Espainiara itzulita, Vigora joan zen bizitzera.

 Lan ibilbidea 
2001etik 2004ra Galiziako Comunitel telekomunikazio enpresako finantza arloan lan egin zuen. 2005etik 2009ra Vigoko Real Club Celtako marketin zuzendari lanetan jardun zuen. 2006an bere aita, Carlos Mouriño, sartu zen futbol erakundearen presidentetzan; bi urte beranduago, 2008an, bere neba zaharrena, Juan Camilo Mouriño, hegazkin istripu batean hil zen, Felipe Calderonen exekutiboan Gobernazio ministro zela, Mexikon. Familia aldaketek, eta aitak Vigon gero eta presentzia handiagoa izateak, Marián Mouriño Mexikora bueltatu beharra sortu zuen, neba Karlosekin batera GES enpresa taldeaz arduratzeko; talde hori hainbat sektoretan zabaltzen da, hala nola energia, ostalaritza edo elikagaien produkzio eta banaketa. Izan ere, Lagas gasolindegi taldearen sortzailea eta presidente exekutiboa izan zen (2014-2019), baita Banco Bilbao Vizcaya Argentaria México bankuaren eskualdeko kontseilaria ere (2016-2019).

2009tik 2019ra Juan Camilo Mouriño Fundazioko presidentea ere izan zen, bere neba zenduaren izena daramana.

2023an Galiziako Vigoko Real Club Celtako presidente lanetan hasi zen.

 Bizitza pertsonala 
Carlos Mouriñoren alaba, bi neba izan zituen, Carlos eta Juan Camilo: azken hau Mexikon ministro zela hegazkin istripu batean hil zen.

 Erreferentziak 

 Kanpo estekak 

Kategoria:Madrildarrak
Kategoria:Emakume enpresaburuak
Kategoria:Espainiako enpresaburuak
Kategoria:Futbola